Title: ประกาศคณะกรรมการการนิคมอุตสาหกรรมแห่งประเทศไทย เรื่อง การเปลี่ยนแปลงเขต เขตอุตสาหกรรมทั่วไป นิคมอุตสาหกรรมอมตะนคร (ฉบับที่ 16)

ประกาศคณะกรรมการการนิคมอุตสาหกรรมแห่งประเทศไทย
เรื่อง การเปลี่ยนแปลงเขต
เขตอุตสาหกรรมทั่วไป
นิคมอุตสาหกรรมอมตะนคร
(ฉบับที่ ๑๖)[๑]

ตามที่ได้มีประกาศกระทรวงอุตสาหกรรม
เรื่อง การจัดตั้งเขตอุตสาหกรรมทั่วไป นิคมอุตสาหกรรมบางปะกง ลงวันที่ ๓ กันยายน พ.ศ.
๒๕๓๓ กำหนดให้พื้นที่ตำบลคลองตำหรุ ตำบลดอนหัวฬ่อ และตำบลหนองไม้แดง อำเภอเมืองชลบุรี
ตำบลบ้านเก่า และตำบลบางนาง อำเภอพานทอง ตำบลบ้านมอญ อำเภอท่าตะกูด จังหวัดชลบุรี เป็นเขตอุตสาหกรรมทั่วไป
ตามมาตรา ๓๖ (๑) แห่งพระราชบัญญัติการนิคมอุตสาหกรรมแห่งประเทศไทย พ.ศ. ๒๕๒๒ ซึ่งต่อมาได้มีการเปลี่ยนแปลงเขตอุตสาหกรรมทั่วไปดังกล่าว
ตามประกาศกระทรวงอุตสาหกรรม เรื่อง การเปลี่ยนแปลงเขตเขตอุตสาหกรรมทั่วไป นิคมอุตสาหกรรมบางปะกง
ฉบับลงวันที่ ๑๐ กันยายน พ.ศ. ๒๕๓๕ ซึ่งแก้ไขเพิ่มเติมโดยประกาศคณะกรรมการการนิคมอุตสาหกรรมแห่งประเทศไทย
เรื่อง การเปลี่ยนแปลงเขตเขตอุตสาหกรรมทั่วไป นิคมอุตสาหกรรมอมตะนคร (ฉบับที่ ๑๕) ฉบับลงวันที่
๒๘ เมษายน พ.ศ. ๒๕๔๘ กำหนดให้พื้นที่ตำบลหนองกะขะ และตำบลหนองตำลึง อำเภอพานทอง จังหวัดชลบุรี
เป็นเขตอุตสาหกรรมทั่วไป ซึ่งออกโดยอาศัยอำนาจตามกฎกระทรวงกำหนดหลักเกณฑ์ วิธีการ และเงื่อนไขในการจัดตั้งนิคมอุตสาหกรรม
พ.ศ. ๒๕๔๘ และประกาศเปลี่ยนแปลงชื่อนิคมอุตสาหกรรมบางปะกง เป็น นิคมอุตสาหกรรมอมตะนคร
ตามประกาศกระทรวงอุตสาหกรรม เรื่อง การเปลี่ยนแปลงชื่อ
นิคมอุตสาหกรรมบางปะกง เป็น นิคมอุตสาหกรรมอมตะนคร ลงวันที่ ๘ เมษายน พ.ศ. ๒๕๔๑ นั้น

บัดนี้
เขตอุตสาหกรรมทั่วไป นิคมอุตสาหกรรมอมตะนคร ได้มีผู้สนใจที่ประสงค์จะลงทุนประกอบอุตสาหกรรมในเขตนี้อยู่อีกเป็นจำนวนมาก
สมควรขยายพื้นที่นิคมอุตสาหกรรมดังกล่าวข้างต้น

อาศัยอำนาจตามความในมาตรา
๓๖ วรรคสอง แห่งพระราชบัญญัติการนิคมอุตสาหกรรมแห่งประเทศไทย พ.ศ. ๒๕๒๒ อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๑ มาตรา ๓๕ มาตรา ๓๖ มาตรา ๔๘ มาตรา ๔๙ และมาตรา ๕๐ ของรัฐธรรมนูญแห่งราชอาณาจักรไทย
และข้อ ๔ วรรคท้าย ของกฎกระทรวงกำหนดหลักเกณฑ์ วิธีการและเงื่อนไขในการจัดตั้งนิคมอุตสาหกรรม
พ.ศ. ๒๕๔๘ บัญญัติให้กระทำได้ โดยอาศัยอำนาจตามบทบัญญัติแห่งกฎหมาย ประธานกรรมการการนิคมอุตสาหกรรมแห่งประเทศไทยจึงประกาศเปลี่ยนแปลงเขต
เขตอุตสาหกรรมทั่วไป นิคมอุตสาหกรรมอมตะนคร โดยให้ยกเลิกแผนที่ท้ายประกาศกระทรวงอุตสาหกรรม
เรื่อง การเปลี่ยนแปลงเขตเขตอุตสาหกรรมทั่วไป นิคมอุตสาหกรรมอมตะนคร (ฉบับที่ ๑๕) ลงวันที่
๒๘ เมษายน พ.ศ. ๒๕๔๘ และให้ใช้แผนที่ท้ายประกาศนี้แทน

ทั้งนี้
ตั้งแต่บัดนี้เป็นต้นไป

ประกาศ ณ
วันที่ ๒๐ กันยายน พ.ศ. ๒๕๔๘
ประสาน  ตันประเสริฐ
ประธานกรรมการการนิคมอุตสาหกรรมแห่งประเทศไทย

[เอกสารแนบท้าย]

๑.
แผนที่ท้ายประกาศคณะกรรมการการนิคมอุตสาหกรรมแห่งประเทศไทย เรื่อง การเปลี่ยนแปลงเขต
เขตอุตสาหกรรมทั่วไป นิคมอุตสาหกรรมอมตะนคร (ฉบับที่ ๑๖)

(ดูข้อมูลจากภาพกฎหมาย)

ชัชสรัญ/จัดทำ
๑๒ ตุลาคม
๒๕๔๘

ปิยะธิดา/ปรับปรุง
๓๐ สิงหาคม ๒๕๖๑

[๑] ราชกิจจานุเบกษา
เล่ม ๑๒๒/ตอนพิเศษ ๑๑๑ ง/หน้า ๙/๕ ตุลาคม ๒๕๔๘